Cantu nou
A Rinaldo Caddeo

Non pius bùidos cantos musa mia
Non cantones ch’ingannana sa vida,
Como cantende ettamus un’isfida
Piena de cosa noa e d’energia.

Un’isfida a sa sorte e a sa gloria
Unu cantu a su tempus chi distruit,
Unu cantu a sa vida chi mi fuit,
Un’ispudu a s’umana vanagloria;

E unu ciaffu a tottus sos poetas
Ch’andan in giru soddos fabbrichende,
E a sa gente semplize cantende
Istorias senza fruttu e indiscretas.

E passamus! passamus musa mia
Giumpende buscos, baddes e pianos;
De s’idea chirchende sos lontanos
Limites mannos, riccos d’armonia.

Armonia de odios e bramas
Chi traessende alluen sas edades
Chi preparan sas santas libertades
Chi che vulcanu mandana fiamas.

Currimus frades mios chi suffridu
Azis cuntinu tantu inzustamente,
A su ruiu e limpid’Oriente
Ettende de sa giustizia su gridu.

E passat s’unda de sos istrazzados
Isplendida de martiriu e dolore,
Passat sidida d’asos e d’amore
Cun sos oios a chelu sullevados.

Accò chi già cumparin cuddos campos
Promissos a su tribagliu e sos bonos,
S’idene preparados milli donos
S’iden de milli falches milli lampos.

E si pesat che bolu de istore
Unu cantu, chi passat in s’aera.
Su cantu de una noa e fort’ischera:
Libertade, tribagliu e amore!